
NÁVRH LEGISLATÍVNEHO UZNESENIA EURÓPSKEHO PARLAMENTU
o návrhu rozhodnutia Rady o uzavretí v mene Európskej únie Dohody medzi Európskou úniou a Libanonskou republikou o spolupráci medzi Agentúrou Európskej únie pre justičnú spoluprácu v trestných veciach (Eurojust) a orgánmi Libanonskej republiky príslušnými pre justičnú spoluprácu v trestných veciach
(13619/2024 – C10‑0333/2025 – 2024/0155(NLE))
(Súhlas)
Európsky parlament,
–	so zreteľom na návrh rozhodnutia Rady (13619/2024),
–	so zreteľom na návrh Dohody medzi Európskou úniou a Libanonskou republikou o spolupráci medzi Agentúrou Európskej únie pre justičnú spoluprácu v trestných veciach (Eurojust) a orgánmi Libanonskej republiky príslušnými pre justičnú spoluprácu v trestných veciach (13239/24),
–	so zreteľom na žiadosť o udelenie súhlasu, ktorú Rada predložila v súlade s článkom 16 ods. 2, článkom 218 ods. 6 druhým pododsekom písm. a) bodom v) a článkom 218 ods. 7 Zmluvy o fungovaní Európskej únie (C10‑0333/2025),
–	so zreteľom na článok 107 ods. 1 a 4 a článok 117 ods. 7 rokovacieho poriadku,
–	so zreteľom na odporúčanie Výboru pre občianske slobody, spravodlivosť a vnútorné veci (A10‑0000/2026),
1.	udeľuje súhlas s uzatvorením dohody;
2.	poveruje svoju predsedníčku, aby postúpila túto pozíciu Rade, Komisii a vládam a parlamentom členských štátov a orgánom Libanonskej republiky.

Cieľom navrhovaného rozhodnutia Rady je schváliť Dohodu medzi Európskou úniou a Libanonskou republikou o spolupráci medzi Agentúrou Európskej únie pre justičnú spoluprácu v trestných veciach (Eurojust) a orgánmi Libanonskej republiky príslušnými pre justičnú spoluprácu v trestných veciach (ďalej len „dohoda“).

Medzinárodné dohody o spolupráci umožňujú Eurojustu úzko spolupracovať a vymieňať si osobné údaje s príslušnými orgánmi vybraných tretích krajín, pretože zaručujú zavedenie primeraných záruk, pokiaľ ide o ochranu osobných údajov jednotlivcov. Úzka spolupráca Eurojustu s príslušnými orgánmi tretích krajín má zásadný význam pre boj proti širokej škále závažných a komplexných cezhraničných trestných činov, ako je terorizmus, počítačová kriminalita, obchodovanie s drogami a nedovolené obchodovanie so zbraňami alebo prevádzačstvo migrantov.

Predpokladá sa, že úzka spolupráca s tretími krajinami bude neoddeliteľnou súčasťou novej európskej stratégie vnútornej bezpečnosti. Komisia odporučila začať rokovania o dohode už v roku 2020. Rada udelila svoj súhlas 1. marca 2021 a rokovania sa začali v decembri 2022. Po dvoch kolách rokovaní sa proces rokovaní úspešne dokončil a 11. októbra 2023 sa dosiahla predbežná dohoda. Rada prijala dohodu 10. októbra 2024. Dohodu 2. decembra 2025 podpísali komisár Michael McGrath a libanonský minister spravodlivosti Adel Nassar.

Cieľom tejto dohody je posilniť justičnú spoluprácu medzi Eurojustom a príslušnými libanonskými orgánmi tým, že umožní výmenu operačných informácií medzi Eurojustom a libanonskými justičnými orgánmi s cieľom podporiť a posilniť ich spoluprácu pri vyšetrovaní a stíhaní závažných cezhraničných trestných činov. Dohodou sa výrazne posilní koordinovaná reakcia EÚ a Libanonu na závažnú nadnárodnú trestnú činnosť, najmä organizovanú trestnú činnosť a terorizmus, a to aj v rámci spoločných vyšetrovaní. Libanon preto vymenuje styčného prokurátora v Eurojuste, ktorý bude spolupracovať s prokurátormi z členských štátov EÚ a iných partnerských krajín.

V dohode sa stanovujú aj silné záruky ochrany údajov a základných práv, ktoré sú v súlade s európskymi normami. Podľa stanoviska európskeho dozorného úradníka pre ochranu údajov č. 19/2024 z 28. augusta 2024 konečné znenie dohody poskytuje primerané záruky, pokiaľ ide o ochranu súkromia a základných práv a slobôd fyzických osôb, a obsahuje dodatočné záruky ochrany osobných údajov občanov EÚ, ktoré Eurojust poskytuje libanonským orgánom. V tejto súvislosti Komisia 13. apríla 2026 informovala spravodajcu a tieňových spravodajcov a potvrdila, že dohoda žiadnym spôsobom nenarúša súkromie a ochranu údajov v záujme bezpečnosti.

Vzhľadom na uvedené skutočnosti spravodajca odporúča, aby Parlament návrh rozhodnutia Rady schválil.

<FootprintIntro>Spravodajca na vlastnú zodpovednosť vyhlasuje, že do svojej správy nezahrnul žiadne informácie od zástupcov záujmových skupín, na ktorých sa vzťahuje medziinštitucionálna dohoda o povinnom registri transparentnosti[footnoteRef:1], ani od zástupcov verejných orgánov tretích krajín vrátane ich diplomatických misií a veľvyslanectiev, ktorí sa musia uviesť v tejto prílohe podľa článku 8 prílohy I k rokovaciemu poriadku.</FootprintIntro> [1:  Medziinštitucionálna dohoda z 20. mája 2021 medzi Európskym parlamentom, Radou Európskej únie a Európskou komisiou o povinnom registri transparentnosti (Ú. v. EÚ L 207, 11.6.2021, s. 1, ELI: http://data.europa.eu/eli/agree_interinstit/2021/611/oj).] 

